DOI: 10.14457/tu.the.2016.1744
title: ความมั่นคงในการทำงานของบุคลากรด้านงานรักษาความปลอดภัยและจราจรในมหาวิทยาลัยธรรมศาสตร์ ศูนย์รังสิต

description: การศึกษาเรื่อง “ความมั่นคงในการทำงานของบุคลากรด้านงานรักษาความปลอดภัยและจราจร ในมหาวิทยาลัยธรรมศาสตร์ ศูนย์รังสิต” มีวัตถุประสงค์ในการศึกษา เพื่อศึกษาสภาพในการทำงานของบุคลากรด้านงานรักษาความปลอดภัยและจราจร ในมหาวิทยาลัยธรรมศาสตร์ ศูนย์รังสิต และเพื่อศึกษาระดับของความมั่นคงในการทำงานของบุคลากรด้านงานรักษาความปลอดภัยและจราจร ในมหาวิทยาลัยธรรมศาสตร์ ศูนย์รังสิต จำนวน 183 คน ซึ่งมีการเก็บข้อมูลเชิงปริมาณโดยใช้แบบสอบถามเป็นเครื่องมือและนำสถิติมาใช้ในการวิเคราะห์ คือ การแจกแจงความถี่ ค่าร้อยละ ค่าเฉลี่ย ค่าเบี่ยงเบนมาตรฐาน รวมทั้งการวิเคราะห์เพื่อหาความสัมพันธ์ระหว่าง 2 ตัวแปรโดยเปรียบเทียบค่าเฉลี่ยที่มีตัวแปร 2 กลุ่มที่เป็นอิสระต่อกันใช้การทดสอบค่าที (t-test) และเปรียบเทียบค่าเฉลี่ยที่มีตัวแปรมากว่าสองกลุ่ม (One-way ANOVA) หรือการทดสอบค่าเอฟ (F-test) และหากพบว่ามีความแตกต่างอย่างมีนัยสำคัญทางสถิติที่ระดับนัยสำคัญ 0.05 จะทำการทดสอบความแตกต่างรายคู่ด้วยวิธีการของ Scheffe’ และการเก็บข้อมูลเชิงคุณภาพโดยใช้แบบสัมภาษณ์ ซึ่งผลการศึกษาปรากฏ ดังนี้บุคลากรส่วนใหญ่เป็นเพศชาย มีสถานภาพสมรส ส่วนใหญ่อายุสูงกว่า 47 ปีขึ้นไป ตำแหน่ง พนักงานรักษาความปลอดภัย ปฏิบัติการ สำเร็จการศึกษาระดับประถมศึกษาตอนปลาย (ป.6) รายได้ระหว่าง 12, 000-13, 000 บาท หน่วยงานต้นสังกัดเป็นพนักงานดูแลรักษาความปลอดภัย สำนักงานบริหารทรัพย์สินและกีฬา และมีอายุการทำงานอยู่ในช่วง 1-5 ปี ความมั่นคงในการทำงานของบุคลากรเมื่อพิจารณาภาพรวมความมั่นคงในการทำงานของบุคลากร พบว่า บุคลากรมีความคิดเห็นต่อภาพรวมความมั่นคงในการทำงานของบุคลากร มีค่าเฉลี่ยเท่ากับ 3.37 อยู่ในระดับปานกลาง การพิจารณาเรียงลำดับตามค่าเฉลี่ยมัชฌิมาเลขคณิตของระดับความมั่นคงในการทำงาน พบว่า บุคลากรส่วนใหญ่เห็นด้วยระดับมากกับด้านการมีโอกาสก้าวหน้าในการทำงาน มีค่าเฉลี่ยเท่ากับ 3.57 รองลงด้านการมีสภาพแวดล้อมในการทำงานที่ดีมีค่าเฉลี่ยเท่ากับ 3.55 ซึ่งบุคลากรส่วนใหญ่เห็นด้วยระดับมาก รองลงมาด้านการได้รับการฝึกอบรมเพื่อพัฒนาการทำงานของบุคลากร มีค่าเฉลี่ยเท่ากับ 3.51ซึ่งบุคลากรส่วนใหญ่เห็นด้วยระดับมาก รองลงมาด้านสวัสดิการ มีค่าเฉลี่ยเท่ากับ 3.31 ซึ่งบุคลากรส่วนใหญ่เห็นด้วยระดับปานกลางและด้านการมีค่าตอบแทนหรือรายได้ของบุคลากร มีค่าเฉลี่ยเท่ากับ 3.04 ซึ่งบุคลากรส่วนใหญ่เห็นด้วยระดับปานกลางการทดสอบความสัมพันธ์ระหว่างคุณลักษณะส่วนบุคคลกับความมั่นคงในการทำงาน พบว่า คุณลักษณะส่วนบุคคลส่วนใหญ่อย่างไม่มีนัยทางสถิติที่ระดับ 0.05 แสดงว่าความแตกต่างของคุณลักษณะส่วนบุคคลกับความมั่นคงในการทำงานไม่แตกต่างกัน ยกเว้น คุณลักษณะส่วนบุคคลหน่วยงานต้นสังกัด และระยะเวลาในการทำงาน อย่างมีนัยทางสถิติที่ระดับ 0.05 แสดงว่าความแตกต่างของคุณลักษณะส่วนบุคคลหน่วยงานต้นสังกัด และระยะเวลาในการทำงานกับความมั่นคงในการทำงานแตกต่างกันจากการศึกษามีข้อเสนอแนะเชิงนโยบาย คือ 1. หน่วยงานควรมีการประเมินนโยบายด้านการมีค่าตอบแทนหรือรายได้ของบุคลากรที่ถือปฏิบัติในปัจจุบันเกี่ยวกับฐานค่าจ้างสอดคล้องกับสภาวะเศรษฐกิจในปัจจุบันและอัตราบุคลากรพอเพียงกับสถานที่ต้องดูแลทั้งนี้อาจะจะเปรียบเทียบกับมหาวิทยาลัยอื่นที่มีบุคลากรด้านงานรักษาความปลอดภัยและจราจร รวมทั้งมีการวางแผนหรือกำหนดทิศทางเรื่องนโยบายค่าจ้างในอนาคต 2. หน่วยงานควรทบทวนนโยบายด้านสวัสดิการที่หน่วยงานจัดให้แก่บุคลากรด้านงานรักษาความปลอดภัยและจราจรในปัจจุบันเกี่ยวกับรูปแบบและอัตราที่เหมาะสม เพียงพอ และความต้องการของบุคลากรด้านงานรักษาความปลอดภัยและจราจร ควรศึกษาความเป็นไปได้ในการขยายสวัสดิการไปยังครอบครัวของบุคลากรด้านงานรักษาความปลอดภัยและจราจร ได้แก่ โรงเรียนและโรงพยาบาลในเครือของมหาวิทยาลัยธรรมศาสตร์เพื่อสวัสดิการสำหรับบุคลากรด้านงานรักษาความปลอดภัยและจราจร 3. หน่วยงานควรทบทวนนโยบายด้านโอกาสก้าวหน้าในการทำงาน โดยควรมอบหมายงานที่สำคัญท้าทายความสามารถให้บุคลากรได้ทำและมีการให้รางวัล มีการยกย่องและสร้างการยอมรับจากบุคลากรภายในหน่วยงาน และสุดท้ายหน่วยงานควรทบทวนที่ส่งเสริมให้มีการจัดฝึกอบรมด้านงานรักษาความปลอดภัยเพิ่มมากขึ้นเพื่อทำให้บุคลากรเกิดความรู้สึกมั่นคงในการทำงาน